钦定古今图书集成/明伦汇编/官常典/第482卷 > 耿豪
## 钦定古今图书集成/明伦汇编/官常典/第482卷 > 耿豪

按《周书》本传：“豪，钜鹿人也。本名令贵。其先避刘石之
乱，居辽东，因仕于燕。曾祖超，率众归魏，遂家于神武
川。豪少麤犷，有武艺，好以气凌人。贺拔岳西征，引为
帐内。岳被害，归太祖，以武勇见知。豪亦自谓所事得
主。从讨侯莫陈悦及迎魏孝武，录前后功，封平原县
子，邑三百户，除宁朔将军、奉车都尉，迁征卤将军，加”
通直散骑常侍，进爵为侯，增邑七百户。从擒窦泰，复
弘农。豪先锋陷阵，加前将军、中散大夫。沙苑之战，豪
杀伤甚多，血染甲裳尽赤。太祖见之，叹曰：“令贵武猛，
所向无前，观其甲裳，足以为验，不须更论级数也。”于
是进爵为公，增邑通前一千五百户，除镇北将军、金
紫光禄大夫、南郢州刺史。九年，从太祖战于邙山。豪谓所部曰：“大丈夫见贼，须右手拔刀，左手持槊，直刺
直斫，慎莫皱眉畏死。”遂大呼独入，敌人锋刃乱下，当
时咸谓豪殁。俄然奋刀而还。战数合，当豪前者，死伤
相继。又谓左右曰：“吾岂乐杀人，但壮士除贼，不得不
尔。若不能杀贼，又不为人所伤，何异逐坐人也。”太祖
嘉之，拜北雍州刺史。十三年，论前后战功，进授车骑
大将军、仪同三司，增邑通前一千八百户。十五年，赐
姓和稽氏，进位侍中、骠骑大将军、开府仪同三司。豪
性凶悍，言多不逊，太祖惜其骁勇，每优容之。豪亦自
谓意气冠群，终无所屈。李穆、蔡祐初与豪同时开府，
后并居豪之右。豪意不平，谓太祖曰：“外闻物议，谓豪
胜李”穆、蔡祐。太祖曰：“何以言之？”豪曰：“世言李穆、蔡祐
丞相臂䏝，耿豪、王勇丞相咽项，以咽项在上，故为胜
也。豪之麤猛皆此类。”十六年，卒，时年四十五。太祖痛
惜之，赠以本官，加朔州刺史。子雄嗣。